**Приложение № 2.1**

**ТЕХНИЧЕСКА СПЕЦИФИКАЦИЯ**

за

**строеж (СМР) - възстановяване на каменна облицовка и каменни детайли около 2 (два) прозоречни отвора на северната фасада на сградата на Народното събрание, София, пл. „Княз Александър І” № 1**

Местоизпълнението на обществената поръчка е сградата на Народното събрание в София, пл. „Княз Александър І” №1, която е построена през 1954г., по проект на арх. Петър Златев и колектив, в стил псевдокласицизъм и еклектика.

Сградата е с масивна монолитна конструкция (стоманобетонни елементи). Цокълът, партерният етаж и мецанинът са обзидани с гранит – моноцит, а рамките на прозоречните отвора и прилежащите им детайли са изработени от полиран гранит. Фасадите над главния гранитен корниз над мецанина – кота + 7,69 са облицовани с варовикови плочи (тип врачански камък), като рамките на прозоречните отвора и прилежащите им детайли са изработени от същия варовик.

Целта на ремонтните работи, предмет на настоящата поръчка, е да се възстановят разрушените каменни рамки и детайли около два прозоречни отвора на северната фасада на сградата. Едната дефектирала каменна рамка е от гранитни блокове и е на прозоречен отвор, разположен на етаж мецанин, а другата дефектирала каменна рамка е от варовикови блокове и е на прозоречен отвор, разположен на първия етаж.

Разрушенията и по двете каменни рамки се състоят в нарушаване структурата на камъка от повърхността, развито отвън навътре, без да се наблюдават механични дефекти или въздействия от деструктивен характер.

Гранитната рамка е изпълнена от полирани блокове с изключение на три елемента от хоризонталната горна рамка, които са фино бучардисани. Варовиковата рамка и детайлите са изпълнени от блокове с фино бучардисана повърхност. Рамката над нея е с деформации на подпрозоречния перваз, изработен от варовик.

Възстановителните работи са насочени към изграждане на нови рамки с максимално близък вид до съществуващите. Не се предвижда демонтаж на цели каменни блокове с изваждане от леглата им. Премахва се увредената част от каменната структура и се заменя с нов елемент, анкериран в здравата част от съществуващия блок.

Технологичната последователност на предвидените дейности по реставриране на рамките е дадена в обяснителната записка по част „Архитектурна” на разработения инвестиционен проект.

Достъпът на работници до прозоречните рамки, които подлежат на ремонт ще се извършва от външната страна на сградата, чрез монтирано строително-монтажно скеле. Носимоспособността на скелето трябва да се съобрази с технологията на работа на изпълнителя.

За вертикалния транспорт на необходимите материали е възможно използване на механизация -автокран или автовишка. При формиране на цените всеки участник трябва да предвиди необходимостта от механизация съобразно избраната технология.

Възстановителните работи ще се извършват без демонтиране на дограмата. За нейната защита се предвижда изработка и монтаж на предпазни паравани от OSB плоскости и армиран полиетилен на дървена скара.

При работа по горните хоризонтални части от облицовката на прозорците да се монтира укрепваща дървена рамка, която да предпази от падане на случайно откъснал се елемент по време на демонтажа и да укрепва новите елементи до достигане на проектната якост на използваното строително лепило.

В началото на ремонта да се направи пробен демонтаж на избран от проектанти и изпълнители сектор в облицовката на всеки прозорец. След анализ на допълнителните данни от него се взема окончателно решение за подхода при демонтажните и монтажни работи.

Новите каменни блокове, с които ще се възстановява рамката на етаж – мецанин трябва да са от материал гранит, тип “моноцит” или еквивалент, който след съответната обработка да е с външен вид максимално близък до съществуващия. За централно разположените три броя трапецовидни елементи в горния хоризонтален участък, гранитния блок трябва да е фино бучардисан. В останалите участъци на рамката гранитния блок трябва да е полиран.

Новите каменни блокове, с които ще се възстановява рамката на първи етаж трябва да са от материал врачански варовик или еквивалентен, който след съответната обработка да е с външен вид максимално близък до съществуващия. Във всички участъци на рамката, первазите и корнизите варовиковият блок трябва да е фино бучардисан.

Монтажът на новите облицовъчни блокове става последователно във височина отдолу-нагоре. Към оригиналната зидария със стоманени анкери се монтира стоманена мрежа Ф5, стомана В500 на квадрати 10/10см. Закрепването на новите предварително изготвени каменни блокове да се извърши със скоби от медна тел Ф8. Местата на закрепване на елементите са строго индивидуални и се прецизират на място. Монтират се на фуга 3-5см от основата, за да се осигури възможност за запълване на луфта със слепващ материал. Замонолитването се извършва с разтвори от полимерен цимент, епоксидни смоли или лепилни смеси на циментова основа с фибри.

Всички операции по подмяната на блоковете да се извършват от квалифицирани каменоделци.

Всички видове ремонтни работи са описани по вид и количество в количествена сметка (Приложение № 2.2 от документацията.)

По време на изпълнението всички влагани материали предварително ще се одобряват от възложителя и лицата, упражняващи авторски и строителен надзор, по представена от изпълнителя мостра документи, удостоверяващи съответствието им с изискванията на нормативните актове или декларации от производителя за съответствие със спецификациите, по които те се произвеждат.

Организацията на изпълнение на СМР, предмет на поръчката, трябва да е съобразена с условията на строителството в централната градска част – осигуряване на необходимите разрешителни за влизане на транспорт и механизация в зона Ц – гр. София и действия за организация на строителната площадка, като: изграждане на метално инвентарно скеле с охранителни парапети, осигуряване на необходимата подемна техника, защита на обекта и скелето с предпазни парапети и мрежа, осигуряване на безопасен проход за пешеходци, обозначаване на строителната площадка с предупредителни знаци и табели и др. съгласно разработения в инвестиционния проект План за безопасност и здраве.

Изпълнителят следва да организира регулярно изхвърляне на строителния отпадък за своя сметка в т.ч. да го извози на отредените от общината сметища и след приключване на всички дейности - основно да почисти местата, където са извършени ремонтно-възстановителните работи.

Строително-монтажните работи ще се извършват при режим на ограничен достъп до сградата и в условията на работещо Народно събрание, може да бъдат прекъсвани за определени часове и дни, както и да се извършват в почивните дни, без това да променя общата стойност и срок на поръчката.